Դոլուխանյանը նշեց, որ այս տարի գրողները շատ ակտիվ մասնակցություն են ունեցել, մրցույթին դիմել է 51 հոգի, ամենաշատ հայտերը եղել են պոեզիայում։ «Ես հատուկ զգուշացրել էի, որ ոչ մեկը ոչ մեկին ագիտացիա չանի որեւէ գործի համար, ամեն մեկն իր մասնագիտական խղճով տա իր քվեն։ Հաշվիչ հանձնաժողովում թե ես եմ հսկել, թե Վլադիմիր Աղայանը, թե Միլիտոնյանը, հատ-հատ հանել ենք բյուլետենները, հաշվել, ամեն ինչ եղել է շատ թափանցիկ։ Հայաստանում մենք պետք է սովորենք, որ չի կարելի միջնորդություններ եւ ընտրակեղծիքներ անել, պիտի արդար լինի, ամոթ է, այն էլ՝ այս հարցում։ Քանի որ ծածկագրերով էին, ես գաղափար չունեի, թե ում գործերն էին, բայց բոլոր գործերը կարդացել եմ։ Անդամներից միայն Դավիթ Մուրադյանն ազնվորեն ասաց, որ կարդացել է դրամատուրգներին եւ արձակը, ինքը մյուս անվանակարգերին նիշ չդրեց, բայց դա բոլորովին չխանգարեց»։ Հանձնաժողովի նախագահը չի կարող ասել նաեւ՝ Արցախից եւ Սփյուռքից գրողներ հայտեր ներկայացրե՞լ են, թե՞ ոչ, քանի որ ամեն ինչ կարդացել են ծածկագրերով եւ ծրարները բացելուց հետո են միայն իմացել, թե որ գրողներին են գնահատել։